2. ปัจจัยความเสี่ยง (Factors of Risk)

ความเสี่ยงของบริษัท จะอยู่ใน 2 ส่วน ได้แก่ ความเสี่ยงจากปัจจัยภายในองค์กร
และความเสี่ยงจากปัจจัยภายนอกองค์กร ทั้งนี้ปัจจัยความเสี่ยงภายในองค์กร
เป็นความเสี่ยงที่คณะกรรมการและฝ่ายจัดการของบริษัทฯ
จะพยายามทำให้ลดน้อยลงหรือหมดไปให้ได้มากที่สุด
ส่วนปัจจัยความเสี่ยงจากปัจจัยภายนอกองค์กรเป็นความเสี่ยงที่คณะกรรมการและฝ่ายจัดการของบริษัท
ต้องพยายามกำหนดนโยบายในการบริหารจัดการของบริษัทให้ลดผลกระทบในทางลบให้ได้มากที่สุด
ดังจะได้กล่าวถึงในแต่ละปัจจัยความเสี่ยง ดังต่อไปนี้

ปัจจัยความเสี่ยงภายในองค์กร

1.  ด้านการเงิน และสภาพคล่องทางการเงิน

ธุรกิจพัฒนาอสังหาริมทรัพย์เป็นธุรกิจที่ใช้เงินลงทุนสูง
หากเกิดเหตุการณ์ที่เหนือความคาดหมายอย่างรุนแรง (Very worst case scenario)
อาจทำให้เกิดปัญหาสภาพคล่องทางการเงินได้
บริษัทฯจึงถือเป็นนโยบายที่ถือปฏิบัติอย่างต่อเนื่องเรื่องการรักษาสภาพคล่อง
โดยมุ่งเน้นการลงทุนพัฒนาโครงการที่มีความเสี่ยงในระดับยอมรับได้
โดยมีความเป็นไปได้ของโครงการอยู่ในระดับสูง นอกจากนี้การเตรียมวงเงินสินเชื่อหมุนเวียนไว้
ก็เป็นแนวทางที่บริษัทฯได้ดำเนินการไว้ด้วยแล้วเช่นกัน
อันจะนำมาซึ่งความเชื่อมั่นในการดำเนินธุรกิจให้มีสภาพคล่องอย่างเพียงพอ
เมื่อเกิดเหตุการณ์เหนือความคาดหมายอย่างรุนแรง

2.  ด้านการตลาดและการขาย

ถือเป็นหัวใจในการดำเนินธุรกิจให้ประสบความสำเร็จ ดังนั้นบริษัทฯจึงมุ่งมั่นที่จะสร้างตราสินค้า
(Brand) ให้เป็นที่ยอมรับของผู้บริโภคอย่างต่อเนื่องและยาวนาน
โดยการสร้างทีมการบริหารจัดการเพื่อบริการลูกค้าตั้งแต่ ก่อนการขาย ระหว่างการขาย
และหลังการขายอย่างเป็นระบบ อันจะนำมาซึ่งความเชื่อมั่นของผู้บริโภค
นอกจากนี้การเปิดช่องทางการตลาดและการขายใหม่ๆ
ก็เป็นส่วนที่บริษัทฯสามารถนำมาใช้ให้เป็นประโยชน์ได้ เช่น การตลาดอีเล็คทรอนิกส์ (E –
Marketing), Social media ฯลฯ

3.  ด้านการก่อสร้างและพัฒนาโครงการ

ซึ่งถือว่าเป็นส่วนสำคัญที่จะช่วยเสริมให้บริษัทฯประสบความสำเร็จตามเป้าหมายที่กำหนดไว้ได้
ดังนั้นบริษัทฯจึงเข้มงวดทั้งในเรื่องของคุณภาพ เวลา และต้นทุน ให้เป็นไปตามแผนที่กำหนดไว้
อย่างไรก็ตามเนื่องจากด้านการก่อสร้างและพัฒนาโครงการจะมีปัจจัยภายนอกเข้ามามีผลกระทบค่อนข้างมาก
เช่น การขึ้นค่าแรงงานขั้นต่ำ การปรับราคาของวัสดุก่อสร้าง การขาดแคลนแรงงานฝีมือ เป็นต้น
ดังนั้นบริษัทฯจึงใช้กลยุทธ์ในหลากหลายมิติ เพื่อลดปัญหาผลกระทบ เช่น
การรวมกลุ่มพันธมิตรผู้ประกอบธุรกิจพัฒนา

อสังหาริมทรัพย์เพื่อจัดหาวัสดุอุปกรณ์ก่อสร้างร่วมกัน ตลอดจนการแลกเปลี่ยนนวัตกรรม
เพื่อให้ได้สินค้าที่มีคุณภาพดี ในเวลาที่กำหนด และต้นทุนที่เหมาะสม

4.  ด้านทรัพยากรบุคคล และการบริหารจัดการ

มีคำกล่าวว่า “ การสรรหาคนดี คนเก่ง นั้นยาก” แต่การรักษาคนดี คนเก่ง นั้นยากกว่า”
ด้วยวิสัยทัศน์ของคณะกรรมการและฝ่ายจัดการของบริษัทฯในด้านการบริหารทรัพยากรบุคคลที่ให้ทั้งโอกาสและช่องทางให้พนักงานได้แสดงความสามารถ
ถือเป็นแนวคิดหลักที่จะทำให้พนักงานรู้ถึงคุณค่าของตนเอง และมุ่งมั่นที่จะนำ
องค์ความรู้มาพัฒนาองค์กรให้เจริญเติบโตอย่างมั่นคงและยั่งยืน
เป็นการปลูกจิตสำนึกความรับผิดชอบต่อทุกฝ่ายที่เกี่ยวข้อง (Stakeholder)
รวมทั้งจิตวิญญาณแห่งความเป็นเจ้าของ (Entrepreneur spirit)

ปัจจัยความเสี่ยงภายนอกองค์กร

1.  ด้านภาวะเศรษฐกิจ (Economic)

คาดหมายว่าผลพลวงจากการชะลอตัวของปี 2554 เนื่องจากเหตุการณ์มหาอุทกภัย
หากไม่เกิดเหตุการณ์ เฉกเช่นในปี 2554 แล้ว
การคาดการณ์ภาวะเศรษฐกิจน่าจะขยายตัวเพิ่มขึ้นมาก
ความเชื่อมั่นของผู้บริโภคจะฟื้นตัวอย่างแข็งแกร่ง
จึงน่าจะเป็นโอกาสของบริษัทฯในการลงทุนพัฒนาโครงการเพิ่มโดยเป็นไปตามหลักการในการศึกษาความเป็นไปได้และความเสี่ยงในการลงทุนอย่างรอบคอบ

2.  ด้านการเมืองการปกครอง (Politic)

ประชาธิปไตยในประเทศไทยยังคงเป็นปัจจัยที่ต้องคอยเฝ้าระวัง ความมีเสถียรภาพของรัฐบาล
ยังคงต้องจับตาอย่างใกล้ชิด
อย่างไรก็ตามสินค้าประเภทที่พักอาศัยถือเป็นหนึ่งในปัจจัยสี่ที่ยังคงมีความจำเป็นในการดำรงชีวิต
ถึงแม้ว่าจะเกิดประเด็นปัญหาทางด้านการเมือง ความขัดแย้งของคนในสังคม
ก็เป็นเพียงการกระทบด้านอุปสงค์ในระยะสั้น
การวิเคราะห์ความเป็นไปได้ของโครงการและพยายามลดหรือหลีกเลี่ยงปัจจัยเสี่ยงให้ได้มากที่สุด
จะเป็นแนวทางหลักในการดำเนินธุรกิจของบริษัทฯ

3. ด้านสังคมและพฤติกรรมผู้บริโภค (Social & Consumer behavior)

สังคมเมืองในปัจจุบัน และอนาคต ขนาดของครอบครัวจะเล็กลง
การเป็นครอบครัวเดี่ยวหรืออยู่คนเดียวจะมีจำนวนเพิ่มมากขึ้น
จำนวนผู้สูงอายุจะมีอัตราการเพิ่มขึ้นอย่างมีนัยสำคัญในอีก 20 ปีข้างหน้า (ผู้ที่เกิดในยุค Baby
boom จะเข้าสู่ช่วงผู้สูงวัย)
การปรับลักษณะของสินค้าให้เหมาะสมกับกลุ่มลูกค้าเป้าหมายและพฤติกรรมผู้บริโภค
ถือเป็นสิ่งสำคัญและจำเป็นอย่างหลีกเลี่ยงมิได้
ดังนั้นบริษัทฯจึงมุ่งเน้นการเก็บข้อมูลผู้บริโภคในเชิงลึก
เพื่อให้สามารถผลิตสินค้าที่ตอบสนองความต้องการของลูกค้ากลุ่มเป้าหมายให้ได้มากที่สุด

4. ด้านเทคโนโลยีและการสื่อสาร (Technology & Communication)

เป็นที่ยอมรับกันอย่างกว้างขวางว่าเทคโนโลยีและการสื่อสารทำให้โลกธุรกิจนี้แคบลงอย่างมาก
โดยเฉพาะอย่างยิ่งกิจกรรมด้านการตลาด
ซึ่งส่งผลให้เข้าถึงลูกค้ากลุ่มเป้าหมายได้มากขึ้นภายใต้ค่าใช้จ่ายที่ลดลง
ส่วนทางด้านการก่อสร้างและพัฒนาโครงการนั้น
เทคโนโลยีสมัยใหม่ก็มีส่วนช่วยให้สามารถควบคุมคุณภาพ กำหนดกรอบเวลา
และบริหารต้นทุนได้อย่างมีประสิทธิภาพมากยิ่งขึ้น

5.  ด้านกระแสโลกาภิวัฒน์ (Globalization)

ในโลกธุรกิจปัจจุบัน ธุรกิจระหว่างประเทศ การลงทุนข้ามชาติ
ถือเป็นเรื่องใกล้ตัวอย่างยิ่งซึ่งเทคโนโลยีและการสื่อสารทำให้โลกธุรกิจนี้แคบลงอย่างมาก
ดังนั้นการปรับตัวให้ทันกับการเปลี่ยนแปลงถือเป็นสิ่งที่หลีกเลี่ยงได้ยาก
และในอนาคตอันใกล้นี้การเปิดเสรีด้านการลงทุนอย่างเต็มรูปแบบในกลุ่ม AEC (ASEAN Economic
Community จำนวน 10 ประเทศ) ในปี 2558 ของประชาคมเศรษฐกิจอาเซียน
จะกลายเป็นจุดเปลี่ยนครั้งสำคัญอีกครั้งหนึ่งของประเทศไทยในทุกด้าน ทั้งการค้าสินค้า
การค้าบริการ การเคลื่อนย้ายการลงทุน แรงงานและเงินทุน
ซึ่งต้องมีมาตรการระวังปัจจัยเสี่ยงด้านอัตราแลกเปลี่ยน
กรณีหากบริษัทฯได้ขายสินค้าแก่นักลงทุนชาวต่างประเทศ เช่น การขายอาคารชุด
การป้องกันความเสี่ยงในกรณีนี้ได้ดีที่สุดคือ การขายสินค้าหรือบริการเป็นสกุลเงินบาท
เนื่องเพราะแหล่งใช้ไปของเงิน (Use of fund)
ของบริษัทฯในด้านต้นทุนส่วนใหญ่อยู่ในสกุลเงินบาท

 6. ความเสี่ยงเกี่ยวกับการแข่งขัน

 ธุรกิจจัดสรรบ้านและที่ดินเป็นธุรกิจที่มีการแข่งขันกันสูงมาก เพราะมีผู้ประกอบการในตลาดมากราย แต่ละรายก็เน้นที่จะเพิ่มยอดขายและทำกำไรให้สูงขึ้น ทำให้ปริมาณการก่อสร้างบ้านมีมากกว่ากำลังซื้อบ้านจัดสรรจำเป็นต้องสร้างเป็นการล่วงหน้า และกว่าจะแล้วเสร็จต้องใช้เวลาหลายเดือน ถ้าเกิดภาวะเศรษฐกิจชะลอตัว กำลังซื้อตกลง จะเหลือบ้านในสต็อคจำนวนมาก ดังนั้นเพื่อให้ขายบ้านได้ผู้จัดสรรจำเป็นต้องลดราคาลง ทำให้การแข่งขันยิ่งรุนแรงขึ้น ยอดขายโดยรวมจะลดลง ขณะที่ต้นทุนยังสูงอยู่ 

ทางแก้ไข คือ ต้องติดตามสถานการณ์ตลาดบ้านจัดสรรและทิศทางภาวะเศรษฐกิจอย่างใกล้ชิด
ลดการปลูกสร้างบ้านล่วงหน้ามิให้มีจำนวนมากเกินไป สร้างบ้านคุณภาพ ควบคุมต้นทุน ลดค่าใช้จ่าย
เน้นการบริการและเพิ่มความพึงพอใจให้แก่ลูกค้าใช้การตลาด และสร้างความแตกต่าง
เพื่อรักษายอดขายวิธีการดังกล่าวอาจมีผลกระทบต่อกำไรโดยรวมบ้าง

7. ความเสี่ยงเรื่องกำลังซื้อลดลง

ความเสี่ยงดังกล่าวอาจเกิดจากการชะลอตัวของเศรษฐกิจโลก
ซึ่งทำให้มีผลกระทบต่อการส่งออกอย่างมีสาระสำคัญ
เมื่อการส่งออกลดลงจะมีผลกระทบต่อเศรษฐกิจของประเทศไทยค่อนข้างมาก
เพราะการเติบโตทางเศรษฐกิจ

พึ่งพาการส่งออกในอัตราที่สูง ทำให้เกิดปัญหาการว่างงานประกอบกับมีปัญหารุมเร้าด้านสังคม
และการเมืองค่อนข้างหนัก
จึงอาจทำให้ผู้บริโภคขาดความเชื่อมั่นและระมัดระวังเรื่องการใช้จ่ายมากขึ้น

ทางแก้ไข คือ บริษัทฯต้องเน้นสร้างบ้านคุณภาพในราคาที่แข่งขันได้ โดยใช้นวัตกรรมต่างๆ
เข้ามาช่วยให้มากขึ้น ทั้งแบบบ้าน วัสดุก่อสร้าง และกระบวนการก่อสร้าง
บริษัทฯต้องใช้การตลาดให้หลากหลายมากขึ้น เพื่อกระตุ้นยอดขาย ในขณะที่ยังมีข้อดี คือ
อัตราดอกเบี้ยเงินกู้ยังปรับเพิ่มขึ้นไม่มาก อาจเป็นตัวกระตุ้นให้ลูกค้าเร่งซื้อบ้านได้
เพราะถ้ารอช้าไปดอกเบี้ยอาจปรับตัวสูงขึ้นอีก ดังนั้นผู้ซื้อบ้านในปีนี้ก็จะยังได้รับผลประโยชน์
อย่างไรก็ดีหากเศรษฐกิจประเทศไทยยังเติบโตได้ดีจากการส่งออกที่เพิ่มขึ้น
สถานการณ์การเมืองมีความมั่นคงภายหลังการเลือกตั้งประชาชนจะมีความเชื่อมั่นสูงขึ้น
คาดว่ากำลังซื้อน่าจะเพิ่มขึ้นด้วย ความเสี่ยงจะลดลง
อย่างไรก็ดีบริษัทฯต้องติดตามสถานการณ์อย่างใกล้ชิด

8. ความเสี่ยงเกี่ยวกับการขาดแคลนแรงงานก่อสร้าง

เมื่อเศรษฐกิจของประเทศเติบโต ความต้องการที่อยู่อาศัยจะเพิ่มสูงขึ้น
การแข่งขันในตลาดบ้านจัดสรรจะรุนแรงขึ้น ทำให้เกิดปัญหาขาดแคลนผู้รับเหมา
และขาดแคลนแรงงาน โดยเฉพาะแรงงานฝีมือดียิ่งหายาก ผลที่ตามมาคือ
งานก่อสร้างบ้านเสร็จล่าช้าและไม่ได้คุณภาพ ทำให้ลูกค้าไม่พอใจ
ยอดขายตกสร้างผลเสียหายแก่บริษัทฯทั้งในระยะสั้นและระยะยาว

ทางแก้ไข คือ ต้องมีการปรับราคาจ้างเหมาให้เหมาะสมตามอัตราตลาดรวมทั้งจัดเกรดผู้รับเหมา
เพื่อสามารถปรับอัตราจ้างพิเศษให้แก่ผู้รับเหมาฝีมือดี
และประการสำคัญต้องใช้ระบบก่อสร้างกึ่งสำเร็จรูปมากขึ้น ทั้งงานโครงสร้าง งานพื้น
งานโครงหลังคา และงานก่อฉาบ เพื่อลดอัตราการใช้แรงงานให้น้อยลง
เป็นวิธีที่จะช่วยแก้ปัญหาการขาดแคลนแรงงานให้บรรเทาลงได้